135. löggjafarþing 2007–2008.

Þskj. 386 — 258. mál.

Svar

utanríkisráðherra við fyrirspurn Birkis J. Jónssonar um störf hjá ráðuneytinu.

Fyrirspurnin hljóðar svo:

1.	Hversu mikið hefur störfum hjá ráðuneytinu og undirstofnunum þess fjölgað eða fækkað það sem af er þessu ári á höfuðborgarsvæðinu annars vegar og utan þess hins vegar?

2.	Hversu mikið er áætlað að störfum hjá ráðuneytinu og undirstofnunum þess fjölgi utan höfuðborgarsvæðisins á næsta ári?

Starfsmannafjöldi á aðalskrifstofu ráðuneytisins í Reykjavík er óbreyttur frá fyrra ári ef undan eru skildir tveir verkefnaráðnir starfsmenn.

Starfsmönnum þýðingamiðstöðvar ráðuneytisins hefur fjölgað um sex hjá nýju útibúi miðstöðvarinnar á Akureyri sem tók til starfa í maí á þessu ári.

Í september á þessu ári var aðalskrifstofa Ratsjárstofnunar flutt frá Reykjavík á öryggissvæði utanríkisráðuneytisins við Keflavíkurflugvöll, með flutningnum færðust átta stöðugildi suður á Miðnesheiði.

Í ráðuneytinu er til skoðunar hvernig fjölga megi starfsmönnum við þýðingar sem ekki hafa tilgreinda starfsstöð og vinni störf sín í fjarvinnslu.

Ákvörðun um fjölgun starfa á vegum utanríkisráðuneytisins utan höfuðborgarsvæðisins á næsta ári er til skoðunar í ráðuneytinu en niðurstaða liggur ekki fyrir.